Rando Pettai
Rando Pettai (sündinud 12. oktoober 1965 Otepääl) on eesti režissöör. Ta on lõpetanud 1983. aastal Otepää Keskkooli ning õppinud aastatel 1984–1989 Tallinna Pedagoogikaülikoolis maali ja graafika eriala. Hiljem on täiendanud end filmirežissööri ja produtsendi töö alal USA-s (Hollywood Film Institute) ja Inglismaal Yorkshire TV-s. Aastatel 1989–1992 töötas Haapsalu Wiedemanni Gümnaasiumis kunstiõpetajana, 1992–1996 tegi mitmes filmistuudios tööd produtsendi ja režissöörina. On asutanud produktsioonifirmad Highstar Production ja Ruut ning olnud seal partner. 2005. aastast töötab enda asutatud firmas Pulldozer Film OÜ juhatuse liikme ja produtsendina. Aastatel 1980–1990 joonistas Liivimaa Kullerile ja Liivimaa Kroonikale Pennu nimelisest mehikesest koomikseid ja karikatuure. 1997. aastal joonistas koomikseid Radiolinja kliendilehele. On lavastanud telesaatesarju, reklaamfilme ja muusikavideoid nii Eestis kui ka Skandinaavias, Põhja-Ameerikas ja Malaisias.